***Helsingin yliopisto esittelee kahta innovatiivista hanketta yhdessä***

***Suomen Siipikarjaliitto ry:n ja MTK ry:n kanssa***

***OKRA-maatalousmessuilla 2.–5.7.2025***

***Lehdistötiedote vapaaseen käyttöön – julkaisuvapaa***

***E 59 BroilerNet ja WelFarmers - hyviä käytänteitä Suomen broileri- ja sikasektorilta***

*BroilerNet-hanke edistää broilerien hyvinvointia, terveyttä ja tuotannon kestävyyttä. Kansallisella tasolla mukana on laaja yhteistyöverkosto, joka koostuu broilerinkasvattajista, neuvojista, tutkijoista, elinkeinon edustajista ja eläinlääkäreistä.*

*Innovaatioverkoston tavoitteena on kansallisen yhteistyön parantaminen sekä parhaiden olemassa olevien käytäntöjen tunnistaminen. Hankkeen tarkoituksena on verkostoitua ja jakaa tietoa yhteistyömaiden kesken Euroopassa. Merkittävänä osana hanketta on tieteen ja käytännön yhdistäminen.*

*Jokaisesta 13 EU-maasta on mukana toimijat elinkeinosektorilta sekä tutkimuslaitos. Suomea edustavat Helsingin yliopisto ja Siipikarjaliitto.*

*WelFarmers-hankkeessa 8 EU-maata tekee verratonta yhteistyötä sikojen hyvinvoinnin puolesta. Maat kattavat yhteensä yli puolet EU:n sikatuotannosta. Suomea hankkeessa edustavat Helsingin yliopisto ja MTK.*

*Hankkeessa yhdistyvät tiede ja käytäntö, kun joka maasta kerätään asiantuntijaryhmät, jotka koostuvat tuottajista, neuvojista, eläinlääkäreistä, elintarviketeollisuuden toimijoista ja päättäjistä. Asiantuntijat arvioivat sikatalouden hyviä käytäntöjä liittyen vapaaporsitukseen, kastraatiokivun lievitykseen, saparollisten sikojen kasvatukseen, sekä karsinoiden lattia- ja tilaratkaisuihin.*

*WelFarmers tuo tiedonvälityksellä hyvinvointia sioille. Tuottajille luodaan tietopankki, johon on koottu video- ja sanalliset kuvaukset parhaista käytännöistä.*

Lisätiedot ja haastattelupyynnöt: ***miina.tuominen-brinkas@helsinki.fi*** ***/ emilia.konig@helsinki.fi***